Úkraínumenn segja að Rússar hafi hert sókn sína í Karkív og Donetsk. Rússar eru sagðir varpa sprengjum í gríð og erg á svo gott sem öllum vígstöðvum.
Enn er barist um borgina Sjevjerodonetsk í Luhansk-héraði. Hún er, auk bæjarins Lysychansk, síðasta vígi Úkraínumanna í héraðinu. Sergiy Gaidai héraðsstjóri sagði í tilkynningu að rússneski herinn safnaði liði til að þjarma áfram að Úkraíunmönnum. Sagði Gaiday að Rússar skytu stöðugt á efnaverksmiðju í borginni þar sem hundruð almennra borgara eru sagðar hafa leitað skjóls.
Rússar sögðu Úkraínumenn í morgun hafa ráðist á olíuborpalla við strendur Krímskaga. Sergey Aksjonov, sem stýrir skaganum sem Rússar innlimuðu árið 2014, sagði varnarmálaráðuneytið vinna að björgun starfsfólks Tsjernomorneftegas sem rekur borpallana.
Zelensky Úkraínuforseti sagðist í gærkvöldi búast við hertum átökum nú þegar svara væri að vænta um hvort Úkraína fengi stöðu umsóknarríkis hjá Evrópusambandinu. Leiðtogar allra aðildarríkjanna tuttugu og sjö hittast á fundi á fimmtudag og föstudag til þess að taka afstöðu til þess.
Leiðtogar Ítalíu, Frakklands, Þýskalands og Rúmeníu heimsóttu Kænugarð fyrir helgi. Á fréttamannafundi með Zelensky sögðust þeir allir styðja aðildarumsókn Úkraínumanna.
Úkraínuforseti varar við hertri sókn rússneska hersins nú, þegar svara sé að vænta um hvort Evrópusambandið veitir Úkraínu stöðu umsóknarríkis. Rússar eru sagðir sækja af miklum þunga í Karkív og Donetsk.